Tilbage i december fortalte vi her på TV2/Nord at det nordjyske erhvervsliv protesterer mod kørselsafgiften, som man mener, vil gøre det meget dyrere at fragte varer til og fra Nordjylland. Nu er 10 nordjyske borgmestre også faret i blækhuset. Sammen med syv andre jyske borgmestre, har de sendt et brev til Skatteminister Holger K. Nielsen (SF), hvor man giver udtryk for frygten for konsekvenserne ved indførelsen af kørselsafgiften. - Såfremt ministeren fastholder kørselsafgiften i den form, som vi har hørt om indtil nu, frygter vi, at det bliver endnu vanskeligere for Nord- og Vestjylland at fastholde og tiltrække f.eks. produktions-virksomheder, ligesom andre virksomhedstyper får påført en forholdsmæssigt større udgiftsfor-øgelse end deres konkurrenter i andre dele af landet, lyder det blandt andet i brevet. Lovforslaget om kørselsafgift forventes at blive fremsat i løbet af januar som en del af den samlede finanslovsaftale.

Opsummering:
10 nordjyske borgmestre protesterer sammen med syv jyske kolleger samlet mod den såkaldte kørselsafgift, som regeringen planlægger at indføre fra 2015.